שלום רב,

הנדון: בקשה להתקנת מערכות סולאריות על גגות בתי ספר ומבני ציבור בשטח הרשות

אנו חברי תנועת "הורים למען האקלים", תנועה שהוקמה כדי להבטיח עתיד בטוח ובריא לילדינו לנוכח איומי משבר האקלים, מכירים בחשיבות של קידום ייצור אנרגיה מתחדשת במרחב הבנוי. ולכן אנו מבקשים כי תעשו את הצעדים הנדרשים להקמת מערכות אלה בשטח הרשות שלנו, כחלק מהמעבר של ישראל למשק אנרגיה מבוסס מקורות מתחדשים.

אנחנו מכירים את המקרים שהתרחשו לאחרונה שבהם פרויקטים להקמת מערכות סולאריות על גגות בתי ספר התבטלו או התעכבו בשל חששות הורים מפליטת קרינה שתסכן את בריאות ילדיהם. בין הטענות עלתה אמירה לפיה "גם משרד הבריאות גורס כי המערכות מסכנות את הילדים במרחבי שהייה קבועים - בתי ספר".

לשמחתנו התקבלה השבוע הבהרה בנושא ממנכ"ל משרד הבריאות, יחד עם מנכ"ל המשרד להגנת הסביבה ומשרד האנרגיה (מכתב המנכ"לים מצורף בהמשך למכתב זה). שלושת המנכ"לים מצהירים במכתב קצר באופן שאינו משתמע לשתי פנים כי **מערכות סולאריות המותקנות לפי ההנחיות של המשרד להגנת הסביבה לא מעלות את רמות הקרינה אליה חשופים בני אדם השוהים במבנים הללו** **ואינן מסכנות את בריאות התלמידים והמורים השוהים בבתיה"ס**.

העיכובים והטענות מהציבור כלפי פרויקטים של אנרגיה סולארית על גגות בתי ספר, ממחישים עד כמה חשוב תהליך שיתוף ציבור - שבמסגרתו יועבר מידע מלא באופן שקוף ומהימן, ויינתן מקום למענה לשאלות ולחששות ההורים. חששות אלה עולים בעיקר לאור חוסר היכרות עם הנושא והתמודדות עם דבר מה חדש שאינו מוכר - לצערינו, התחום, החדש לרוב הציבור הרחב, מהווה "כר פורה" להפצת ספקולציות ומידע כוזב.

**לפיכך אנו רוצים להציע לכם את עזרתנו בקידום תהליכי שיתוף ציבור** **אלה**. בנוסף, אנו מקדמים בימים אלה חומרי הסברה שנשמח להעמיד לרשותכם לצורך העברת הסבר מקצועי אך גם "בגובה העיניים", העונה לפחדים שאנו נתקלנו בהם מניסיוננו בקיום שיחות עם הורים מודאגים.

נשמח להיפגש עם הגורמים הרלוונטיים ברשות כדי לקדם שיתופי פעולה וכן אנו זמינים לכל שאלה.

בברכה,

[שמות הכותבים]

הורים למען האקלים, [שם הישוב]